<classify> Mgeni katika pambano hilo alikuwa Naibu Waziri wa Habari, Vijana, Utalii na Michezo wa Zanzibar, Bihindi Hamad Khamis, huku mwamuzi wa kati akiwa Jonesia Rukia wa Tanzania.Harambee Starlets walipata bao la kuongoza katika dakika ya 42, mfungaji akiwa ni Mwanahalima Adam kwa shuti dhaifu akiunganisha pasi ya Anna Locit.Hadi mapumziko, Harambee Starlets walikuwa mbele kwa bao hilo moja, ingawa Twiga Stars ndio walionekana kuutawala zaidi mchezo huo huku Asha Rashid Mwalala na Mwanahamisi Omar Gaucho wakitamba.Kipindi cha pili, Twiga Stars waliimarika zaidi na kufanya mashambulizi mengi langoni mwa wapinzani wao, lakini walishindwa kufunga. Twiga Stars walisawazisha kwa penalti katika dakika ya 63, mfungaji akiwa ni Mwalala baada ya Irren Ogutu wa Kenya kumchezea vibaya Gaucho.Timu hizo zinajiandaa kwa Michezo ya Mataifa ya Afrika itakayofanyika kuanzia Septemba 4 hadi 19 Brazzaville, Congo.Nje ya uwanja, pambano hilo lilikuwa na mahudhurio hafifu kutokana na mji wa Zanzibar kugubikwa na mikutano ya kisiasa, ambako mgombea urais wa Zanzibar, Seif Sharif Hamad na yule wa Tanzania, Edward Lowassa kuwa na mkutano kwenye viwanja vya Kibanda Maiti.Ukiondoa uchache wa mashabiki, ambao hata hivyo waliongezeka kadri mikutano ya kisiasa ilivyokuwa ikimalizika, kikundi cha ushangiliaji kilichotoka Dar es Salaam kilikuwa kivutio kikubwa kwa ushangiliaji wao bila kuchoka.  <topic>: michezo 